**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.01.2019, ora 08.00 – 04.01.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 04.01.2019, ora 07.00**

**RÂURI**

**Debitele au fost relativ staţionare**, exceptând râurile din bazinele hidrografice: Nera, Cerna, cursurile inferioare ale Crișurilor, cursurile mijlocii și inferioare ale Begăi, Timișului și Bârzavei și cursul superior al Prutului, unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Neajlov, Suceava, Moldova, Trotuș, cursul superior şi mijlociu al Siretului, pe cursul superior al Prutului și izolat cursul superior al Oltului, râul Cibin și râurile din Dobrogea şi sub 30% din mediile multianuale pe Moraviţa și pe unii afluenți ai Argeșului.

Formațiunile de gheață existente au fost în extindere și intensificare, facându-și apariția și pe alte râuri din zonele montane din nordul, centrul și estul țării.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi relativ staționare**, exceptând râurile din bazinele: Vișeu, Iza, bazinele superioare ale râurilor: Someș, Crasna, Barcău, Crișuri, Timiș, Cerna, Jiu, Argeș, Ialomița, Buzău, Putna, Rm. Sărat, Trotuș, Bistrița, Moldova, Suceava, Prut și bazinele superioare și mijlocii ale Mureșului și Oltului, unde vor fi în scădere.

Formațiunile de gheață existente vor fi în extindere și intensificare, facându-și apariția și pe alte râuri din zonele de deal și munte din nordul, centrul și estul țării.

Se vor intensifica și extinde podurile de gheață pe unele râuri din bazinele: Suceava, Moldova, Bistrița, Bârlad, Jijia și bazinele superioare ale Mureșului, Oltului și Trotușului.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 03.01 – 04.01.2019 a fost în scădere, având valoarea de 4600 m3/s**, sub media multianuală a lunii ianuarie (4950 m3/s).

În aval de Porţile de Fier debitele au fost în scădere pe sectorul Gruia – Zimnicea și în creștere pe sectorul Giurgiu – Tulcea.

**Debitul la intrarea în ţară (secţiunea Baziaş) va fi în scădere (4300 m3/s).**

În aval de Porţile de Fier debitele vor fi în scădere pe sectorul Gruia – Olteniţa şi în creștere pe sectorul Călăraşi – Tulcea.

**2.** **Situaţia meteorologică în intervalul 03.01.2019, ora 08.00 –04.01.2019, ora 06.00**

**ÎN ŢARĂ**

Vremea s-a răcit în cea mai mare parte a țării. În cursul zilei cerul a fost parțial noros, iar noaptea mai mult noros în sud și în est și variabil în rest. Au fost precipitații mai ales sub formă de ninsoare în Banat și pe arii restrânse în Oltenia, iar în Crișana, Transilvania, Moldova și jumătatea de vest a Munteniei local a nins. Vântul a suflat slab și moderat, cu intensificări pe crestele montane înalte, viscolind zăpada, în sud-est noaptea și cu totul izolat în restul teritoriului. Stratul de zăpadă s-a menținut în zonele montane, iar la ora 20.00 măsura - în platformele stațiilor meteorologice - până la 174 cm (în Masivul Făgăraș) și local în Maramureș până la 27 cm, în Transilvania până la 18 cm, în nordul Olteniei până la 17 cm, în Crișana până la 11 cm și în nord-vestul Munteniei până la 10 cm. Temperaturile maxime s-au încadrat între -4 grade la Huedin și 6 grade la Călărași și Constanța, iar la ora 06.00 se înregistrau valori termice cuprinse între -17 grade la Toplița și 0 grade la Constanța-Dig.

***Observaţie:*** *de ieri dimineață de la ora 06.00 a fost în vigoare 3 atenționări cod galben privind intensificările vântului, emise de SRPV Constanța.*

**LA BUCUREŞTI**

Vremea a fost normală termic. Cerul a fost temporar noros, iar după-amiază, trecător, a fulguit. Vântul a suflat slab până la moderat. Temperatura maximă a fost de 2 grade la Afumați și Băneasa și 3 grade la Filaret, iar la ora 06.00 se înregistrau -2 grade la Afumați și Băneasa și -1 grad la Filaret.

**3. Prognoza meteorologică în intervalul 04.01.2019, ora 08.00 – 05.01.2019, ora 08.00**

**ÎN ŢARĂ**

Vremea se va răci în toată țara, astfel că valorile termice se vor situa sub cele normale pentru această dată și mai ales noaptea va fi ger în Maramureș, Transilvania, zona deluroasă și pe suprafețe mici în celelalte regiuni. Temperaturile maxime vor fi cuprinse între -7 și 2 grade, iar cele minime între -16 grade în estul Transilvaniei și -3 grade în nordul litoralului. Cerul va avea înnorări temporare și doar pe suprafețe mici va ninge slab în vestul, nordul, centrul teritoriului, precum și în zona montană. Vântul va sufla slab și moderat, cu unele intensificări în regiunile estice, sud-estice (mai ales pe litoral) și la munte (cu precădere în zona înaltă a Carpaților Meridionali și de Curbură).

**LA BUCUREŞTI**

Vremea se va răci față de intervalul anterior. Cerul va fi mai mult noros ziua, apoi se va degaja treptat. Vântul va sufla slab și moderat. Temperatura maximă se va situa în jurul valorii de 1 grad, iar cea minimă va fi de -7...-6 grade, mai coborâtă în zona preorășenească, spre -9...-8 grade.

**4. Buletin nivometeorologic emis pentru perioada 03 ianuarie 2019 – 04 ianuarie 2019**

**Evoluţia vremii în intervalul 03.01.2019 ora 20.00 – 04.01.2019 ora 20.00:**

Vremea va fi geroasă. Cerul va fi variabil, temporar noros și pe arii restrânse se vor semnala ninsori slabe. Vântul va sufla slab și moderat cu intensificări temporare, îndeosebi în zonele înalte. Local se va semnala ceață însoțită și de depuneri de chiciură.

**Peste 1800 m:** temperaturi minime: -23 la -17 gr.C; temperaturi maxime: -18 la -13 gr.C;

**Sub 1800 m:** temperaturi minime: -17 la -12 gr.C; temperaturi maxime: -13 la -9 gr.C.

**Stabilitatea şi evoluţia stratului de zăpadă în masivul Făgăraș: RISC MARE (4)**

**La altitudini de peste 1800 m**, stratul instabil din partea superioară care măsoară pe alocuri 30 cm s-a consolidat ușor. La suprafață este prezent un strat subțire de zăpadă proaspătă, depusă peste o crustă subțire de gheață. În intervalul următor, la aceasta se vor adăuga strat de zăpadă proaspătă de aproximativ 10 cm. Atât la suprafață cât și în profunzime regăsim plăci de vânt, mai ales pe versanții cu expoziție sudică. Vântul, care va continua să prezinte intensificări îndeosebi în prima parte a intervalului, va viscoli și spulbera zăpada formând în continuare depozite însemnate în zonele adăpostite. Declanșarea avalanșelor e probabilă chiar și la o supraîncărcare slabă a stratului iar pe numeroase pante sunt condiții inclusiv pentru declanșarea unor avalanșe de mari dimensiuni.

**La altitudini mai mici de 1800 m,** stratul de zăpadă s-a stabilizat ușor, dar se menține relativ instabil în partea sa superioară, îndeosebi pe pantele mai înclinate unde declanșările de avalanșe sunt posibile chiar și la supraîncărcări slabe.

**Stabilitatea şi evoluţia stratului de zăpadă în masivul Bucegi: RISC MARE (4)**

**La altitudini de peste 1800 m,** stratul s-a umezit și tasat ușor, iar la suprafață s-au format cruste subțiri de gheață peste care se vor depune aproximativ 10 cm de zăpadă proaspătă. Stratul se menține instabil în partea sa superioară, unde este prezent un segment de aproximativ 20-30 cm care prezintă încă rezistență scăzută. În profunzime regăsim plăci de vânt, mai ales pe versanții cu expoziție sudică și estică. Declanșarea avalanșelor e probabilă chiar și printr-o supraîncărcare slabă a stratului.

**La altitudini mai mici de 1800 m**, stratul de zăpadă s-a consolidat ușor, iar la suprafață s-au format cruste de gheață. Declanșările de avalanșe sunt posibile la supraîncărcări slabe, pe pantele suficient de înclinate.

**Stabilitatea şi evoluţia stratului de zăpadă în masivele Țarcu-Godeanu: RISC ÎNSEMNAT (3)**

La suprafața stratului sunt formate cruste subțiri de gheață, iar primii 10-15 cm de zăpadă prezintă rezistență scăzută. În interiorul stratului sunt prezente numeroase plăci de vânt, cruste de gheață și segmente cu rezistență scăzută formate din cristale fațetate sau rotunde. Vântul a favorizat depunerea și acumularea zăpezii în zonele adăpostite și pe văi. Declanşarea avalanşelor va fi posibilă chiar şi la supraîncărcări slabe, pe pantele mai înclinate, iar în cazuri izolate vor fi posibile şi declanşări spontane de avalanşe.

**Stabilitatea şi evoluţia stratului de zăpadă în masivul Parâng - Șureanu: RISC ÎNSEMNAT (3)**

Stratul de zăpadă s-a tasat și umezit ușor, iar la suprafață s-au format cruste de gheață. Stratul se menține relativ instabil, format preponderent din cristale fine în partea superioară, iar la interior regăsim numeroase plăci de vânt, în special pe versanții sudici și estici, la peste 1800 m. În zonele adăpostite se întâlnesc depozite de zăpadă mai însemnate. Declanșarea avalanşelor va fi posibilă și la supraîncărcări slabe, pe pantele mai înclinate. În cazuri izolate se pot declanşa și avalanșe spontane care să angreneze stratul instabil de la suprafață constituit din ultimele ninsori.

**Stabilitatea şi evoluţia stratului de zăpadă în Munții Vlădeasa – Muntele Mare: RISC MODERAT (2)**

Stratul de zăpadă măsoară în medie 60 cm. La suprafață prezintă cruste de gheață. Pe pantele cu grad de înclinare ridicat, stratul de zăpadă este mediu stabilizat. Declanşarea avalanşelor e posibilă la supraîncărcări mari (grupuri de turiști), pe pantele mai înclinate.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei): RISC ÎNSEMNAT (3)**

În zonele adăpostite și pe văi se găsesc depozite însemnate de zăpadă, cu rezistență relativ scăzută. La suprafață se regăsesc cruste subțiri de gheață, iar în interiorul stratului, numeroase plăci de vânt. Declanşarea avalanşelor este posibilă pe pantele mai înclinate sau în zonele cu depozite mai însemnate de zăpadă, inclusiv la supraîncărcări slabe.

**Stabilitatea şi evoluţia stratului de zăpadă în Grupa Centrală a Carpaților Orientali (zona Munțiilor Călimani – Bistriței - Ceahlău): RISC ÎNSEMNAT (3)**

**La altitudini de peste 1800 m**, stratul este mediu stabilizat. Mai ales pe versanții sudici și estici sunt formate plăci de vânt. Pe văi și în zonele adăpostite sunt depozite mai însemnate de zăpadă. **La altitudini mai mici de 1800 m**, stratul are dimensiuni mai reduse.

Declanşarea avalanşelor va fi posibilă chiar şi la supraîncărcări slabe, mai ales pe pantele înclinate din zonele înalte.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru perioada 31.12.2018-02.01.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**Garda Forestieră Râmnicu Vâlcea** informează despre producerea unui incendiu de litieră, la data de 28.12.2018, ora 16:00, pe raza O.S. Poiana Mare, în zona localităţii Ghidici, judeţul Dolj, fiind afectată o suprafață de 6,48 ha, în fond forestier proprietate publică a statului. Incendiul a fost stins în aceeaşi zi, la ora 19:00. Cauza izbucnirii incendiului a fost propagarea focului din terenurile agricole învecinate.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 02.01.2019-03.01.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE